Oct 06,2015
వెల్లడైన బ్లాక్‌ మనీ 4,417 కోట్లు
     న్యూఢిల్లీ: విదేశాలలో దాచిన నల్లధనం ఆస్తుల విలువ మరింతగా పెరిగింది. సెప్టెంబరు 30తో ముగిసిన '90 రోజుల నల్లధనం వెల్లడి పథకం'లో దాదాపు 638 మంది తమ నల్లధన ఆస్తుల విలువను వెల్లడించినట్లుగా రెవెన్యూ కార్యదర్శి హష్ముక్‌ ఆధియా సోమవారం ఇక్కడ తెలిపారు. వారు వెల్లడించిన మొత్తం అక్రమాస్తుల విలువ రూ.4,417 కోట్లకు చేరినట్లు ఆయన వివరించారు. ఈ విధానం ద్వారా వెల్లడించిన ఆస్తులపై ప్రభుత్వానికి రూ.2,488.20 కోట్ల పన్ను ఆదాయం వచ్చినట్లు ఆయన తెలిపారు. ఈ విధానంలో దాదాపు రూ.3770 కోట్ల మేర నల్లధనం వివరాలు మాత్రమే వెలుగులోకి వచ్చినట్లుగా గతంలో ప్రభుత్వం ప్రాథమిక అంచనాలను వెల్లడించింది. ఎన్వలప్స్‌ రూపంలో వెల్లడించిన ఆస్తుల విలువను కూడా లెక్కిస్తే ఆ విలువ మరింతగా పెరిగినట్లు తెలిపారు. అమెరికా- భారత్‌ల మధ్య కుదిరిన 'ఫారిన్‌ అకౌంట్‌ ట్యాక్స్‌ కాంప్లియన్స్‌ యాక్ట్‌' (ఎఫ్‌ఏటీసీఏ) ఒప్పందం వల్ల అగ్రరాజ్యం నుంచి ఆస్తుల వివరాలకు సంబంధించిన పూర్తి సమాచారం భారత్‌ ప్రభుత్వానికి చేరినట్లు ఆయన తెలిపారు.
మీ స్నేహితులకు రికమెండ్ చెయ్యండి